REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/346-15

3. avgust 2015. godine

B e o g r a d

ZAPISNIK

25. SEDNICE ODBORAZA ZDRAVLjE I PORODICU

ODRŽANE 30. JULA 2015. GODINE

Sednica je počela u 11,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Radoslav Jović, dr sc. med. dr Darko Laketić, Elvira Kovač, dr Milan Latković i dr Ljiljana Kosorić.

Sednici je prisustvovao zamenik odsutnog člana Odbora: Jelisaveta Veljković (Milena Ćorilić).

Sednici nisu prisustvovali članovi Odbora: prof. dr Milan Knežević, prof. dr Dušan Milisavljević, Srđan Kružević, kao ni njihovi zamenici.  
 Pored članova Odbora sednici je prisustvovao narodni poslanik Vladica Dimitrov.

Sednici su prisustvovali i: prof. dr Berislav Vekić, državni sekretar Ministarstva zdravlja; akademik prof. dr Dragan Micić, predsednik Zdravstvenog saveta Srbije; dr Verica Lazić, v.d. direktor Republičkog fonda za zdravstveno osiguranje; dr Vesna Jovanović, direktor Lekarske komore Srbije; prof. dr Vitomir Konstantinović, direktor Stomatološke komore Srbije; mr sci. Svetlana Stojkov, direktor Farmaceutske komore Srbije; dr Slavica Cimbaljević, direktor Komore biohemičara Srbije i Radmila Ugrica, direktor **Komore medicinskih sestara i  zdravstvenih tehničara Srbije.**

Na predlog predsednika Odbora, jednoglasno, usvojen je sledeći:

D n e v n i r e d

1. Sprovođenje i primena zakona u delu koji se odnosi na kontinuiranu edukaciju i licenciranje zdravstvenih radnika;
2. Razno.

Prva tačka dnevnog reda **– Sprovođenje i primena zakona u delu koji se odnosi na kontinuiranu edukaciju i licenciranje zdravstvenih radnika**

Predsednica Odbora, prof. dr Slavica Đukić Dejanović, obavestila je prisutne da će se sednica, zbog tehničkih razloga, odvijati uz korišćenje samo konferencijskog sistema. Podsetila je da se prema članu 27. Zakona o Narodnoj skupštini, odbori obrazuju za razmatranje predloga zakona i drugih akata podnetih Narodnoj skupštini, ali i radi praćenja izvršavanja zakona i drugih opštih akata od strane Vlade i drugih državnih organa i tela, što označava njihovu zakonodavnu i kontrolnu ulogu. Shodno tome, istakla je da Odbor pitanje kontinuirane edukacije i licenciranja zdravstvenih radnika razmatra u cilju unapređenja ovog segmenta zdravstvenog sistema te je navela zakone i podzkonske akte koji uređuju ovu oblast: Zakon o zdravstvenoj zaštiti, Zakon o komorama zdravstvenih radnika, Pravilnik o bližim uslovima za sprovođenje kontinuirane edukacije za zdravstvene radnike i zdravstvene saradnike i Pravilnik o bližim uslovima za izdavanje, obnavljanje ili oduzimanje licence članovima komora zdravstvenih radnika. Potom je dala reč prof. dr Berislavu Vekiću.

Prof. dr Berislav Vekić, državni sekretar Ministarstva zdravlja, na početku izlaganja je naglasio da su izmene i dopune pomenutih pravilnika, koje je Ministarstvo zdravlja radilo u konsultaciji sa predstavnicima svih pet komora u zdravstvu, proistekle iz potrebe da se ovaj segment zdravstva preciznije uredi, prevaziđu nedoumice i problemi nastali primenom neodgovarajućih zakonskih rešenja u praksi. Shodno tome, Pravilnik o izmenama i dopunama Pravilnika o bližim uslovima za izdavanje, obnavljanje ili oduzimanje licence članovima komora zdravstvenih radnika definiše uslove pod kojima se izdaje, obnavlja i oduzima licenca, kao i profil zdravstvenih radnika koji treba da imaju licencu. Naime, izmenama i dopunama ovog pravilnika propisano je sledeće: komora izdaje licencu zdravstvenom radniku članu komore koji je položio stručni ispit; zahtev za izdavanje licence nadležnoj komori podnose zdravstveni radnici koji imaju overenu fotokopiju uverenja ili diplome iz naučne oblasti medicinske nauke na studijama drugog stepena (diplomske akademske studije - master, master strukovne studije, specijalističke akademske i specijalističke strukovne studije), odnosno na studijama prvog stepena (osnovne strukovne i osnovne akademske studije u trajanju od najmanje tri godine), više škole i škole za srednji i stručni kadar; zdravstveni radnik koji je kao dokaz podneo overenu fotokopiju uverenja umesto overene fotokopije diplome, tamo gde se to traži kao dokaz, dužan da u roku od šest meseci kao dokaz podnese overenu fotokopiju diplome ili potvrdu nadležnog organa da istu nije u mogućnosti da izda; zdravstvenom radniku se može obnoviti licenca ako je u periodu njenog važenja, u postupku kontinuirane medicinske edukacije stekao 140 bodova, odnosno 20 bodova mesečno, kroz sadržaj akreditovanih programa kontinuirane edukacije, vezano za profesionalnu delatnost koju obavlja, a za koju se izdaje, odnosno obnavlja licenca; broj skupljenih bodova u jednoj godini trajanja licence ne može biti manji od 10, ali je ovim rešenjem omogućeno prelivanje bodova, kako bi završni broj bodova po isteku licencnog perioda od sedam godina bio 140 bodova; zdravstveni radnik koji po isteku licencne godine nije stekao minimum 10 bodova, odnosno po isteku licencnog perioda 140 bodova, dužan je da u roku od tri meseca položi licencni ispit pred komisijom nadležne komore. S obzirom na to da do primene ovog pravilnika postoji jedan prelazni period, do formiranja Zdravstvenog saveta Srbije i da oko 1500 zdravstvenih radnika nije obnovilo licencu, izrazio je nadu da će se pronaći odgovarajuće rešenje i ovaj problem prevazići.

U diskusiji koja je usledila su učestvovali: dr Aleksandar Radojević, dr Predrag Mijatović, prof. dr Mileta Poskurica, prof. dr Slavica Đukić Dejanović, dr Radoslav Jović, dr sc. med. dr Darko Laketić, dr Ninoslav Girić, prof. dr Berislav Vekić, akademik prof. dr Dragan Micić, Vesna Jovanović, prof. dr Vitomir Konstantinović, mr sci. Svetlana Stojkov, dr Slavica Cimbaljević, i Radmila Ugrica.

Dr Aleksandar Radojević je izneo stav da članovi komisije pred kojom zdravstveni radnik polaže licencni ispit, ne bi trebalo da budu nižeg ranga od ispitanika, odnosno da su samo profesori univerziteta merodavni i kompetentni da lekaru oduzmu licencu. Takođe, smatra da je oduzimanje licence zbog nepraćenja kontinuirane edukacije u zadatim okvirima preoštra kazna, te da ona ima smisla samo u slučaju stručne greške. S tim u vezi, predložio je da se zdravstvenom radniku koji nije stekao 10 bodova po isteku licencne godine, umesto oduzimanja licence, smanji plata za oko 2%.

Dr Predrag Mijatović je ukazao na problem nepoverenja velikog broja lekara radom Lekarske komore Srbije i na njihov preovlađujući utisak da od rada ove komore nemaju benefit i pored toga što redovno uplaćaju članarinu. Podsetio je na svoja ranija pitanja, upućena predstavnicima Komore, o načinu trošenja sredstava članarine i dodao da još nije dobio odgovor. Naglasio je da neki lekari nisu bili u mogućnosti da učestvuju na određenim kongresima iz materijalnih razloga, zbog visoke kotizacije i izneo stav da Komora retko finansira programe kontinuirane edukacije. Smatra da se prisutvovanje mnogim programima medicinske edukacije pretvorilo u farsu i prikupljanje bodova bez suštinskog usavršavanja znanja, te je upitao da li se zdravstveni radnici ovakvim načinom oduzimanja licence postavljaju iznad drugih zanimanja, s obzirom na to da se ostala zanimanja ne licenciraju na ovaj način. S tim u vezi, naveo je primer advokata čija licenca, ukoliko ne prekrši kodeks advokatske komore, važi doživotno. Pozitivno je ocenio ranije iznete predloge u vezi sa ovom problematikom, da se edukacija lekara sprovodi i na druge načine, odnosno čitanjem stručnih časopisa i popunjavanjem testova kojima bi se potvrdilo stečeno znanje. Slaže se sa stavom da je oduzimanje licence opravdano samo u slučaju ako se zdravstveni radnik ogreši o kodeks ponašanja svoje profesije i dodao da iz navedenih razloga ne može da podrži izmene i dopune ovog pravilnika.

Dr Vesna Jovanović, direktor Lekarske komore Srbije, pohvalila je rad Ministarstva zdravlja na unapređenju pomenutih pravilnika. Povodom prethodne diskusije, istakla je da su svi podaci u vezi sa radom ove komore dostupni javnosti saglasno Zakonu o slobodnom pristupu informacijama od javnog značaja. U vezi sa tim je pomenula da je u poslednjim izveštajima budžetske inspekcije o načinu trošenja sredstava komore i Državne revizorske institucije utvrđeno da Komora nijedan dinar od članarine nije potrošila na nezakonit i nenamenski način. Naglasila je da je plaćanje članarine i pohađanje programa kontinuirane edukacije zakonska obaveza svih zdravstvenih radnika, kao i to da je 10 bodova na kraju svake licencne godine lako steći, posebno imajući u vidu da postoje i onljan testovi koji to omogućavaju. Naglasila je da pokušaji da se rad Komore kriminalizuje nisu na korist i dobrobit zdravstvenog sistema. Povodom toga je apelovala na narodne poslanike da zajedno sa Ministarstvom zdravlja pošalju poruku zdravstvenim radnicima da Lekarska komora Srbije nije njihov protivnik i neko ko ''sakuplja harač'', već da njen rad doprinosi efikasnijem zdravstvenom sistemu.

Prof. dr Mileta Poskurica je sugerisao da bi svaki akreditovani program kontinuirane edukacije, zbog multidisciplinarne prirode tema u zdravstvu, trebalo da sadrži podatak kome je namenjen, kako bi se izbegle situacije da lekar jedne specijalnosti prisustvuje predavanju namenjenom lekaru druge specijalnosti.

Prof. dr Berislav Vekić, državni sekretar Ministarstva zdravlja, u vezi sa prethodnom diskusijom, rekao je da Zdravstveni savet Srbije odobrava program kontinuirane edukacije, a da komora precizno određuje kojoj ciljnoj grupi je on namenjen, kako bi svaka edukacija ostvarila svoj cilj i imala svoju svrhu.

Dr Radoslav Jović je izneo stav da su zakoni iz ove oblasti, pre svega Zakon o komorama zdravstvenih radnika, odraz jedne interesne grupe, a ne zdravstvenih radnika, te da ih stoga treba menjati. Ukazao je na pitanja cilja kontinuirane edukacije, subjekta na koji se ona odnosi i cene koštanja, odnosno potrebnog vremena da bi se ostvario pomenuti cilj. S tim u vezi, dodao je da oko 90% lekara odlazak na simpozijume i kongrese doživljava kao maltretiranje i gubitak vremena, bez postizanja cilja edukacije, što ukazuje na to da zakonska i podzakonska rešenja nisu u praksi zaživela na predviđeni način. Slaže se da lekar treba da se edukuje, da je to u interesu pre svega pacijenta, ali smatra da to može da bude postignuto i na jednostavniji način. Pomenuo je da je prosečan vek lekara u Srbiji oko 50 godina, te da su oni iscrpljeni tokom svih prethodnih godina, imajući u vidu da su svoje studije i karijeru počinjali u vreme raspada države, da su išli na ratišta, dočekivali izbegla i raseljena lica, radili u nekorektnim uslovima, bez osnovnih uslova za rad. Dodao je da lekari zarađuju između 50 i 60 hiljada dinara mesečno i da je za njih plaćanje kotizacije za neko predavanje u iznosu od pet ili 10 hiljada dinara veliki izdatak. Apostrofirao je da zdravstvene radnike treba sagledati kao ljude i kao subjekte zdravstvenog sistema, kao i to da odluke u vezi sa njima bitnim životnim pitanjima ne treba donositi strogo birokratski. Kao jednostavnije i efikasnije sredstvo sticanja licencnih bodova, predložio je stručni časopis koji bi komora finansirala i koji bi izlazio jednom ili više puta godišnje. Naime, zdravstveni radnik bi komori priložio popunjen test iz tog časopisa kao dokaz da se edukovao iz određene oblasti. Smatra da ovaj način sticanja bodova iziskuje najmanji trošak. Na kraju diskusije, pohvalio je predloženo rešenje kojim su smanjeni licencni bodovi, kao i datu šansu zdravstvenim radnicima da ih prenose tokom sedmogodišnjeg licencnog perioda.

Slavica Cimbaljević, direktor Komore biohemičara Srbije, rekla je da se ova komora već suočila se pitanjima koje Pravilnik o bližim uslovima za izdavanje, obnavljanje ili oduzimanje licence članovima komora zdravstvenih radnika nije na najbolji način definisao, budući da je prva započela proces relicenciranja. Smatra da je rasprava o ovoj temi dobra prilika da se napravi paralela između novih i starih rešenja. Shodno tome, istakla je da se izmenama i dopunama Pravilnika definišu i rešavaju ključni problemi u ovom segmentu zdravstvene zaštite, kao što je situacija kada zdravstvenom radniku nedostaje 24 boda na kraju licencne godine. Napomenula je da u ovoj komori, od ukupnog broja podnetih zahteva, oko 3% članova nije ispunilo uslove za obnavljanje licence.

Prof. dr Vitomir Konstantinović, direktor Stomatološke komore Srbije, istakao je značaj edukacije, posebno iz razloga što mnogi zdravstveni radnici nisu mogli da usavršavaju svoje znanje u ranijim godinama i smatra da im sada treba dati mogućnost za to, kako bi pacijentima pružili najbolju zdravstvenu zaštitu. Kao neko ko drži stručna predavanja, naglasio je značaj dobre pripreme za ista, jer mlade ljude treba zainteresovati za usavršavanje. S tim u vezi, pomenuo je da Stomatološka komora Srbije organizuje predavanja i izdaje časopis ''Stomatolog'', te i da na ove načine lekari mogu besplatno da dobiju licencne bodove. Dodao je da će zdravstveni radnici steći pozitivan stav prema licenciranju i kontinuiranoj edukciji ako im se predoči da su predstavnici Ministarstva zdravlja, Zdravstvenog saveta Srbije i komora angažovani na zadatku koji je u njihovom interesu i na dobrobit pacijenata.

Akademik prof. dr Dragan Micić, predsednik Zdravstvenog saveta Srbije, naglasio je da su izmene i dopune Pravilnika bile neophodne, s obzirom na to da je procedura za dobijanje i obnavljanje licence bila veoma komplikovana. Ukazao je na problem edukatora i dodao da se važećim rešenjem organizator programa edukacije nije mogao saznati niti proveriti pre uplaćivanja kotizacije. Smatra da se time gubi smisao edukacije, a to je da se usavršavanjem znanja zdravstvenih radnika omogući kvalitetna zdravstvena zaštita pacijenata i održi profesionalna kompetentnost lekara i zdravstvenih saradnika. Upozorio je na pojavu da se ove edukacije pretvaraju u biznis i apelovao da se to ne sme dozvoliti. Podržava predložene izmene i dopune pravilnika, uz napomenu da edukatori treba da budu kompetentni i da se u programu edukacije jasno navede kome je namenjen.Pomenuo je da je Savet dao komorama da urade preliminarnu akreditaciju programa kontinuirane edukacije, ali da mu još nije poslat nijedan izveštaj o tome, uz napomenu da se bliži rok za objavljivanje ovih podataka. Takođe, dodao je da bi Lekarska komora Srbije trebalo da obaveštava svoje članove o prikupljenim licencnim bodovama.

Dr Vesna Jovanović, direktor Lekarske komore Srbije, u vezi sa prethodno rečenim, navela je da Lekarska komora Srbije redovno obaveštava svoje članove o prikupljenim licencnim bodovama, dostavljanjem tih podataka na njihove kućne adrese i slanjem sms poruka. Prenela je svoj utisak da mnogi lekari kao da ne žele da dobijaju te informacije. Iznela je podatak da je broj lekara bez uslova za licencu realno mnogo manji, s obzirom na to da jedan procenat lekara odlazi u penziju i da stoga ne želi da obnovi licencu.

Radmila Ugrica, direktor **Komore medicinskih sestara i  zdravstvenih tehničara Srbije, istakla je da ova komora ima bazu podataka o stečenim licencnim bodovima svih svojih članova, uz napomenu da ona izdvaja velika sredstva kako bi im omogućila besplatnu kontinuiranu medicinsku edukaciju. Podržava** izmene i dopune pomenutih pravilnika jer imaju za cilj **unapređenje zdravstvenog sistema Srbije.**

Prof. dr Berislav Vekić, državni sekretar Ministarstva zdravlja, ukratko je predstavio i Pravilnik o izmenama i dopunama Pravilnika o bližim uslovima za sprovođenje kontinuirane edukacije za zdravstvene radnike i zdravstvene saradnike, te je naveo sledeće novine: istaknuto je mesto i uloga strukovnih studija; definisan je pojam kontinuirane edukacije; istaknut je značaj postdiplomskih studija i zdravstvenih specijalizacija; propisano je da predavač akreditovanog programa treba da bude lice koje ima najmanje pet godina radnog staža; definisano je da se zahtev za akreditovanje programa kontinuirane edukacije podnosi Zdravstvenom savetu Srbije preko nadležne komore zdravstvenih radnika, na osnovu javnog poziva koji se objavljuje na internet stranici Saveta i nadležnih komora; definisno je u kom vremenskom inervalu treba da se čuva dokumentacija; navedeni su nivoi edukacije i nova podela.

Prof. dr Mileta Poskurica je u vezi sa Pravilnikom o bližim uslovima za sprovođenje kontinuirane edukacije za zdravstvene radnike i zdravstvene saradnike, predložio da se član 2. Pravilnika, koji propisuje da zdravstveni radnici i zdravstveni saradnici imaju pravo i dužnost da u toku rada stalno prate razvoj medicinske, stomatološke, farmaceutske nauke, kao i drugih odgovarajućih nauka, izmeni tako što bi umesto ''drugih odgovarajućih nauka'' trebalo dodati ''drugih znanja i veština'', jer se određeni kadar u zdravstvu, kao što su medicinske sestre i zdravstveni saradnici edukuju za određene veštine. Sugerisao je i da se produži rok u kojem zdravstveni radnik nadležnoj komori treba da dostavi potvrdu o studijskom boravku u inostranstvu, budući da je postojeće rešenje od mesec dana kratak rok. Smatra da komora treba da obezbedi lekarima opšte prakse u malim sredinama besplatne edukativne kurseve, kao i da omogući da se veći broj licencnih bodova ostvari elektronskim putem.

Prof. dr Berislav Vekić, državni sekretar Ministarstva zdravlja, u vezi sa poslednjom diskusijom, rekao je da svi licencni bodovi mogu da se obezbede popunjavanjem testova elektronskim putem

Dr Vesna Jovanović, direktor Lekarske komore Srbije, dodala je da trenutno na sajtu Regionalne Lekarske komore Beograda postoje onljan testovi koji vrede 40 bodova, te da će se nastaviti trend velikog broja besplatnih kurseva, uz napomenu da zdravstveni radnici treba da budu zainteresovani i upućeni u te programe.

Dr sc. med. dr Darko Laketić je izdvojio dva ključna problema u ovoj sferi zdravstva i to: komercijalizaciju edukacije i poveravanje postupka preliminarne akreditacije komorama. Naime, naglasio je da komore već imaju poverene poslove od strane države u postupku licenciranja, te da se ne sme dozvoliti da ovi povereni poslovi budu u koliziji sa akreditacijom. Stoga, mišljenja je da ovo pitanje treba detaljnije analizirati, kako ne bi isto telo izdavalo licencu, kontrolisalo bodovanje i vršilo akreditaciju programa edukacije, te da se ovaj problem može prevazići zajedničkom aktivnošću Ministarstva zdravlja, Zdravstvenog saveta Srbije i komora.

Prof. dr Berislav Vekić, državni sekretar Ministarstva zdravlja, u vezi sa prethodnom diskusijom, naveo je da je odluka o tome da li će neki edukativni program biti usvojen i primenjen u nadležnosti Zdravstvenog saveta Srbije, a da je kompletna tehnička organizacija poverena komorama.

Prof. dr Vitomir Konstantinović, direktor Stomatološke komore Srbije, smatra opravdanim rešenje po kojem komora izdaje, obnavlja i oduzima licencu, ali vrši i edukaciju, budući da i na fakultetima profesori i edukuju i ocenjuju studente.

Mr sci. Svetlana Stojkov, direktor Farmaceutske komore Srbije, izrazila je slaganje sa prethodnim stavom i istakla da ne postoji sukob interesa ukoliko se bilo koja komora zdravstvenih radnika uključi u edukaciju svog članstva, jer je to njen vitalni interes i garancija da edukacija neće biti komercijalizovana i da će se rukovoditi potrebama članstva. Pozitivno je ocenila izmene i dopune oba pravilnika, jer smatra da se donose u cilju unapređenja rada zdravstvenih radnika, njihovog statusa i harmonizacije sa trendovima u okruženju. Napomenula je da je ova komora 2014. godine usvojila Nacionalni okvir za procenu kompetencija farmaceuta u cilju uspostavljanja visokog nivoa stručnosti svojih članova.

Dr Ninoslav Girić je ukazao na značaj uspostavljanja koordinacije između Zdravstvenog saveta Srbije i zdravstvenih institucija. Takođe, istakao je da treba naći rešenje koje bi obezbedilo kompetentnost kadra koji vrši kontinuiranu edukaciju.

Predsednica Odbora, prof. dr Slavica Đukić Dejanović, na kraju je zaključila da su narodni poslanici ovom raspravom napravili značajan pomak u kontrolnoj funkciji odbora, posebno kada se razmatra tema od velikog značaja za zdravstvo. Istakla je da bi ovakve diskusije trebalo organizovati više puta, a ne samo jednom godišnje kada Zdravstveni savet Srbije podnosi Narodnoj skupštini izveštaj o svom radu, imajući u vidu da sprovođenje i primena zakona u praksi nameće donošenje novih rešenja, koja više od postojećih doprinose kvalitetnijem i efikasnijem funkcionisanju našeg zdravstvenog sistema.

Druga tačka dnevnog reda **– Razno**

Povodom ove tačke dnevnog reda nije bilo predloga ni diskusije.

Sednica je završena u 12,30 časova.

SEKRETAR PREDSEDNIK

Božana Vojinović Prof. dr Slavica Đukić Dejanović